《竹林寺避雨》
明代·陆深

十里肩舆石磴深，禅房潇洒乱峰阴。岩花笑里饶佳色，山鸟倦馀怀好音。

下界风雷喧众壑，上方钟鼓出长林。苍生正有为霖望，惭愧西来冒雨心。

作者简介：（1477—1544）明松江府上海人，初名荣，字子渊，号俨山。弘治十八年进士二甲第一。授编修。遭刘瑾忌，改南京主事，瑾诛，复职。累官四川左布政使。嘉靖中，官至詹事府詹事。卒谥文裕。工书。有《俨山集》、《续集》、《外集》。